師永錫家青神喜紅花堰興作詩因次韻
作者：晁公遡
朝代：宋

paragraphs: 終歲辛勤農在野，邊頭亦聞軍茇舍。
指揮郡縣催輓輸，兼伐葦蒲收檿柘。
諸將但思弧矢利，教我力耕誰暇議。
兵多食少將奈何，請君往問司徒銳。
秦人鑿渠開陌阡，坐臨關東常晏然。
當時列國豈知此，楚王內府藏三錢。
何須飛來黄鵠語，吾已得於褐之父。
紅花堰廢今百年，不復秋成頌多稌。
君看初未作此陂，夏無暑雨民怨咨。
鍤聲殆合桑林舞，千夫斸荒汗如雨。
道旁笑指堰復興，他日飽食勿忘今。